OpenLLM-France/wikimedia huggingface dataset:
# AMR-2

El Fusell Anti Material AMR-2 (de l'anglès: Anti Material Rifle -2), és un fusell de tirador selecte, el qual va ser desenvolupat i produït a la República Popular de la Xina, com a fusell anti material (antigament fusell antitanc), que va ser introduït a principi de la dècada del 2000.
El fusell va ser dissenyat a principis de la dècada dels 2000 pel Grup d'Indústries del Sud. Es va dissenyar per al seu ús en l'Exèrcit Popular d'Alliberament (PLA, de l'anglès: People Liberation Army). Va ser una de les armes avaluades pel PLA per a buscar un nou fusell anti material per a donar suport i complementar les seves forces. Hom creu que esta sent usat actualment per les Forces Especials Xineses.
Dissenyat i desenvolupat pel Grup d'Industries Xineses del Sud, aquest fusell utilitza un sistema convencional de forrellat. El AMR-2 dispara una bala de 12,7x108 mm des d'un carregador extern de 5 bales col·locat just sobre el sistema de foc. El canó flota lliurement i té un gran deflector doble de fre de boca per a mitigar el retrocés. Disposa d'un reposa galtes ajustable, bípode i un monopode extensible a la part del final de l'arma. El fusell està equipat amb una mira de ferro de base, encara que també posseeix un rail Picatinny, amb l'opció d'afegir una gran varietat de mires telescòpiques o de visió nocturna. L'arma pot variar la seva llargada gràcies a la seva culata retràctil, el que redueix la seva llargada de 1420 mm a 1230 mm. La llargada del canó d'aquest fusell anti material es de 800 mm i posseeix una tassa de foc d'uns 37 trets per minut. El rifle pesa uns 9,8 kg descarregat i prop d'uns 11 kg amb les 5 bales al carregador, amb l'opció de 6 bales, amb una col·locada en la recàmara i les 5 restants en el carregador.

## Referències

* ↑ «AMR-2» (en anglès), 27-10-2010. [Consulta: 21 desembre 2020].
# Achar

Achar (també conegut com a Pueblo Achar) és una entitat de població de l'Uruguai, ubicada al sud del departament de Tacuarembó. Es troba a 163 metres sobre el nivell del mar. Té una població aproximada de 719 habitants.

## Referències

* ↑ (anglès) Mapa, localització, clima i altres dades
# Acheilognathus polylepis

Acheilognathus polylepis és una espècie de peix cipriniforme de la família dels ciprínids que es troba a la Xina.

## Referències

* ↑ Bleeker P. 1859. Conspectus systematis Cyprinorum. Natuurkd. Tijdschr. Neder. Indië v. 20. 421-441.
* ↑ BioLib
* ↑ FishBase (anglès)

## Bibliografia

* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4. .
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Lin, R., 1998. Acheilognathinae. p. 413-454. A Chen, Y.-Y. i cols. (Eds). Fauna Sinica. Osteichthyes. Cypriniformes II. Science Press. Beijing. 1-531.
* McAllister, D. E. A working list of fishes of the world (en anglès). Museu Nacional de Ciències Naturals, 1987.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Aguascalientes (ciutat)

Aguascalientes és la ciutat capital de l'estat homònim de Mèxic. Fundada el 22 d'octubre de 1575 es va convertir en la capital de l'estat quan aquest es va escindir de l'estat veí de Zacatecas el 1835. El nom en castellà significa «aigües calentes», en referència a les deus termals que es troben al territori. La població el 2005 era de 663.000 habitants, encara que l'àrea metropolitana inclou altres municipis amb una població total superior als 900.000 persones, i s'ha convertit en una de les aglomeracions de creixement més ràpid del país com a centre industrial. A la ciutat es troba la fàbrica de Nissan més gran del món fora del Japó, dues plantes de Texas Instruments, i altres plantes de robòtica i electrònica. La ciutat també és seu del festival més gran del país, la Feria de San marcos que atrau set milions de turistes cada any.

## Fills il·lustres

* Alfonso Esparza Oteo (1878-1950) compositor i cantant de música lleugera.

## Vegeu també

* Universidad Autónoma de Aguascalientes
* Museu del Ferrocarril d'Aguascalientes
* Museu d'Art Contemporani d'Aguascalientes

## Referències

* ↑ «A la Feria de San Marcos» (en castellà). El Diario de Ciudad Victoria, 13-03-2012. [Consulta: 28 octubre 2013].

## Enllaços externs

* Ajuntament d'Aguascalientes (castellà)
# Abercynon

Abercynon és una petita vila dins la Vall Cynon de Mid Glamorgan, Gal·les. Es compon de les poblacions d'Abercynon, Carnetown, Glancynon, Park View i Pontcynon.

## Història del ferrocarril

Aquesta vila va tenir la primera estació d'arribada del ferrocarril quan el 21 de febrer de 1804, l'enginyer Richard Trevithick va fer circular una locomotora de vapor que portava una càrrega de ferro i també passatgers des de Penydarren dins Merthyr Tydfil. N'hi ha memorials a Penydarren i a l'exterior de l'estació de bombers d'Abercynon.

## Referències

* ↑ The Welsh Academy Encyclopaedia of Wales. John Davies, Nigel Jenkins, Menna Baines and Peredur Lynch (2008) pg4 ISBN 978-0-7083-1953-6

## Enllaços externs

* Abercynon RFC Arxivat 2018-08-10 a Wayback Machine.
# Acantopsis multistigmatus

Acantopsis multistigmatus és una espècie de peix de la família dels cobítids i de l'ordre dels cipriniformes.

## Referències

* ↑ van Hasselt, J. C. 1823. Uittreksel uit een′ brief van Dr. J. C. van Hasselt, aan den Heer C. J. Temminck. Algem. Konst Letter-bode 130-133.
* ↑ BioLib (anglès)

## Bibliografia

* Eschmeyer, W. N. Genera of Recent Fishes (en anglès). iii + 697. Acadèmia de les Ciències de Califòrnia, 1990. ISBN 0-940228-23-8. .
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 4a edició. Wiley, 2006. ISBN 978-0471250319.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Acantopterigis

Els acantopterigis (Acanthopterygii, gr. "aletes espinoses") són un superordre de peixos teleostis.

## Morfologia

Presenten bufeta natatòria sense tubs pneumàtics. Tenen radis espinosos a les aletes.

## Taxonomia

Els acantopterigis inclouen els següents ordres:
* Ordre Atheriniformes
* Ordre Beloniformes
* Ordre Beryciformes
* Ordre Cetomimiformes
* Ordre Cyprinodontiformes
* Ordre Gasterosteiformes
* Ordre Mugiliformes
* Ordre Perciformes
* Ordre Pleuronectiformes
* Ordre Scorpaeniformes
* Ordre Stephanoberyciformes
* Ordre Synbranchiformes
* Ordre Syngnathiformes
* Ordre Tetraodontiformes
* Ordre Zeiformes

## Referències

* ↑ The Taxonomicon (anglès)
* ↑ Enciclopèdia Catalana. (català)
* ↑ ITIS (anglès)
* ↑ Animal Diversity Web Arxivat 2008-11-27 a Wayback Machine. (anglès)
* ↑ NCBI (anglès)
* ↑ uBio (anglès)

## Bibliografia

* Moyle, P. i J. Cech.: Fishes: An Introduction to Ichthyology, 4a edició, Upper Saddle River (Nova Jersey, Estats Units): Prentice-Hall. Any 2000.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A.: The World Encyclopedia of Fishes, 2a edició, Londres: Macdonald. Any 1985.
* Robert L. Carroll: Paläontologie und Evolution der Wirbeltiere. Georg Thieme Verlag, Stuttgart, 1993. ISBN 3-13-774401-6.

## Enllaços externs

* Tree of Life (anglès)
# Acords d'Addis Abeba

Els acords d'Addis Abeba de 26 de febrer de 1972 foren les decisions concertades sota mediació del negus d'Etiòpia Haile Selassie, entre el govern del Sudan i els rebels del sud, de fet la seva branca militar, els Anya-Anya organitzats en el Moviment d'Alliberament del Sud del Sudan de Joseph Lagu (les forces polítiques en foren de fet excloses). Els sis punts principals eren:
* El sud seria una sola regió
* Les àrees amb gent del sud dins el nord, com Abyei, decidirien la seva sort en referèndum
* El Sud seria governat per una assemblea regional i un Alt Consell Executiu
* L'educació, sanitat, recursos naturals i policia serien decidits al sud, mentre que la defensa, afers exteriors, política monetària, i planificació econòmica, social, i educacional, al nord
* El president de l'Alt Consell Executiu seria nomenat pel president del Sudan
* Les forces Armades del Sudan tindrien una composició proporcional a la població. L'Anya-Anya I s'integraria a les forces armades nacionals.
L'acord fou reconegut per la Regional self-government Act de 27 de març de 1972, i per la constitució del 25 de maig de 1973.
El govern regional autònom tindria poders executius i legislatius; podria elegir i destituir un president només subjecte a l'aprovació del president del Sudan. L'assemblea podria votar demanar al president d'eximir la regió del Sud de legislació nacional que considerés lesiva pels interessos regionals. El govern regional podria cobrar taxes i rebria subsidis del govern central. No podria planificar l'economia ni el sistema educatiu. es va establir una comissió de vigilància de l'alto el foc, i per la rehabilitació i el retorn dels refugiats.
El govern del Sudan va violar sistemàticament l'acord i finalment la guerra es va reprendre el 1983.

## Referències

* Història del Sudan del Sud Arxivat 2011-07-16 a Wayback Machine.
# Adenomera marmorata

Adenomera marmorata és una espècie de granota que viu al Brasil.
Està amenaçada d'extinció per la pèrdua del seu hàbitat natural.

## Referències

* Potsch de Carvalho-e-Silva, S. & Moreira, G. 2004. Adenomera marmorata. Llista Vermella d'Espècies Amenaçades de la UICN 2006. Consulta: 17 de gener de 2008.
# Adenomera hylaedactyla

Adenomera hylaedactyla és una espècie de granota que viu a l'Argentina, Bolívia, el Brasil, Colòmbia, l'Equador, Guaiana Francesa, Guyana, el Paraguai, el Perú, Surinam, Trinitat i Tobago i Veneçuela.

## Referències

* La Marca, E., Coloma, L.A., Ron, S., Azevedo-Ramos, C. & Silvano, D., Hardy, J. 2004. Adenomera hylaedactyla. Llista Vermella d'Espècies Amenaçades de la UICN 2006. Accedit a data 17 de gener de 2008.
# Ainaloa

Ainaloa és una concentració de població designada pel cens dels Estats Units a l'estat de Hawaii. Segons el cens del 2000 tenia 1.910 habitants.

## Demografia

Segons el cens del 2000, Ainaloa tenia 1.910 habitants, 632 habitatges, i 470 famílies La densitat de població era de 414,75 habitants per km².
Dels 632 habitatges en un 43,2% hi vivien nens de menys de 18 anys, en un 46,0% hi vivien parelles casades, en un 19,1% dones solteres, i en un 25,6% no eren unitats familiars. En el 18,5% dels habitatges hi vivien persones soles el 5,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,02 i el nombre mitjà de persones que vivien en cada família era de 3,39.
Per edats la població es repartia de la següent manera: un 35,1% tenia menys de 18 anys, un 8,9% entre 18 i 24, un 28,1% entre 25 i 44, un 21,0% de 45 a 64 i un 6,9% 65 anys o més.
L'edat mediana era de 29,5 anys. Per cada 100 dones hi havia 103,41 homes. Per cada 100 dones de 18 o més anys hi havia 95,43 homes.
La renda mediana per habitatge era de 25.698 $ i la renda mediana per família de 37.647 $. Els homes tenien una renda mediana de 26.855 $ mentre que les dones 26.518 $. La renda per capita de la població era d'11.109 $. Aproximadament el 27,2% de les famílies i el 36,6% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Ainaloa». American Fact Finder. Oficina del Cens dels Estats Units, 15-09-2010. Arxivat de l'original el 2020-02-15. [Consulta: 17 setembre 2010].
* ↑ «Geographic Comparison Table-Ainaloa». American Fact Finder. Oficina del Cens dels Estats Units, 15-09-2010.
# Agrupación Independiente

Agrupación Independiente fou el nom que adoptà un grup parlamentari del Senat d'Espanya durant la legislatura constituent (1977-1979). Era compost per tretze senadors, tots ells per designació reial.
Els seus membres eren Justino de Azcárate (que era el portaveu del grup), Gloria Begué Cantón, Jaime Carvajal y Urquijo, Camilo José Cela, Enrique Fuentes Quintana, Domingo García-Sabell, Antonio González González, Julián Marías Aguilera, Carlos Ollero, José Ortega Spottorno, Martí de Riquer (qui abandonà el grup l'agost de 1978 per a passar al grup Entesa dels Catalans), José Luis Sampedro i Víctor de la Serna.

## Referències

* ↑ Sánchez Cornejo, David. LOS SENADORES REALES Y EL DEBATE SOBRE LA ORGANIZACIÓN TERRITORIAL DEL ESTADO EN LOS TRABAJOS PARLAMENTARIOS DE LA CONSTITUCIÓN DE 1978 (en castellà). Universidad Autónoma de Madrid.

## Enllaços externs

* Legislatura constituent del Senat d'Espanya Arxivat 2008-03-25 a Wayback Machine.
* Eleccions al Senat de 1977
# Ajax Sportman Combinatie

L'Ajax Sportsman Combinatie, conegut generalment com a ASC, és un club de futbol i cricket neerlandès, establert el 1918 com a fusió del Leidsche Cricket-en Football-Club Ajax i el Leidsche Athletiekvereeniging De Sportsman.

## Ajax

El Leidsche Cricket-en Football-Club Ajax, també anomenat Ajax Leiden, es va establir l'1 de juny de 1892 i va jugar el seu primer partit el 1895. Com el seu nom indica, el club tenia la seu originalment a Leiden. El club es va traslladar a Oegstgeest el 1917 i es va registrar oficialment com a club amb seu a Oegstgeest el 1985.
L'Ajax va guanyar el seu primer títol l'any 1899, a la Tweede Klasse, aleshores la segona categoria de futbol dels Països Baixos. El club no va perdre cap dels 12 partits d'aquella temporada i va tenir una diferència de gols de 64–6. El jugador clau L. Koolemans-Beijnen va ser seleccionat per a l'equip precursos de la selecció de futbol dels Països Baixos. L'Ajax va arribar a la final de la competició de la copa holandesa l'any 1900, però la va perdre per 3-1 davant el Velocitas de Breda a la final.

## Sportsman

L'Athletiekvereeniging De Sportman, també anomenat LAV De Sportman, es va establir el 30 d'agost de 1896. Es dedicava a l'atletisme, el rem, el tir, la gimnàstica, el ciclisme i el patinatge de velocitat.

## Palmarès

* Copa neerlandesa de futbol:
** Finalista l'any 1900

## Referències

* 1 2 «Netherlands Cup Finals». rsssf.com. [Consulta: 9 abril 2024].

## Enllaços externs

* Ajax Sportman Combinatie (neerlandès)
# Ahmad ibn Khudam

Àhmad ibn Khudam fou un militar i aventurer àrab que va arribar a dominar Sistan (919-922).
El 910/911 el general samànida Simdjur Dawati va envair Sistan en nom de l'emir samànida Àhmad II ibn Ismaïl i va deposar l'emir safàrida al-Layth ibn Alí i al seu germà Muhàmmad ibn Alí; el 912 una revolta va portar al poder altre cop als safàrides però Àhmad ibn Ismaïl va enviar un exèrcit dirigit per Hussayn ibn Alí Marv al-Rudi i un altre sota els generals Abu-Bakr Muhàmmad ibn Mudhàffar Mutadji i Simdjur Dawati que van entrar a Sistan i van suprimir el moviment (913).
El 914 la mort de l'emir samànida va provocar l'anarquia i les forces samànides es van retirar; el califa va enviar un nou governador mentre diversos caps dels ayyar (la milícia originalment creada per lluitar contra els kharigites) s'asseguraven feus locals (916 a 917) nominalment sota autoritat abbàssida. El 917 els ayyars de Zarandj, la capital, van aclamar com a cap a Katir ibn Ahmad, però al cap de dos anys (abril del 919) fou assassinat; llavors va pujar al poder Àhmad ibn Khudam, segurament un dels caps dels ayyars a la ciutat.
La seva primera intenció fou estendre el seu poder cap a Bust però va fracassar i de fet va passar el temps lluitant contra altres ayyars que li disputaven el poder a la ciutat i a la regió, especialment el gendre de Katir, de nom Muhammad ibn Kasim, i el cap dels turcs de Bust, Tukhan; Ahmad va aconseguir derrotar i matar ambdós principals rivals però l'octubre del 922 fou expulsat de Zarandj per una revolta dirigida per Abd Allah ibn Ahmar i va fugir cap a Bust i Zamindawar; el gener del 923 fou derrotat en una batalla a Nukan i fou capturat sent portat a Zarandj on segurament fou executat encara que això no és expressament indicat per cap historiador.
Abd-Al·lah ibn Àhmad no va gaudir del seu triomf doncs fou apartat del poder el maig pel príncep safàrida Abu-Jàfar Àhmad ibn Muhàmmad ibn Khàlaf, proclamat emir per un grup d'ayyars revoltats (maig del 923).

## Nota

* ↑ per aquestos fets vegeu Abu Salih Mansur

## Bibliografia

* Bosworth, The Ṭāhirids and Ṣaffārīds, a la Cambridge History of Iran IV
* Bosworth, The Islamic Dynasties, Edinburgh, 1967
# Agregat (química)

Un agregat en química és un material constituït per la mescla o juxtaposició macroscòpica de dos o més components, que es diferencien per la seva forma o composició, i que són essencialment insolubles l'un en l'altre.
El comportament i les propietats dels agregats depenen de la forma i disposició estructural dels components, de la seva naturalesa i de les seves interaccions.

## Tipus d'agregats

* estratificats
* agregats de partícules
* agregats de fibres
* agregats de flocs
* agregats amb esquelet.

## Referències

* ↑ «Agregat (química)». Gran Enciclopèdia Catalana. Barcelona: Grup Enciclopèdia Catalana.
* Costa, J M. Diccionario de química física (en castellà). Ediciones Díaz de Santos, 2005, p.15. ISBN 978-84-7978-691-5 [Consulta: 5 desembre 2014].
Viccionari
# Alberto Castaño Luis

Alberto Castaño Luis (Palencia, 25 d'octubre de 1989), conegut futbolísticament amb el nom de Canario, és un futbolista castellà que actualment milita a l'Atlètic Balears. Es tracta d'un extrem elèctric i hàbil amb la pilota, amb poca capacitat golejadora però sacrificat en tasques defensives.
Es va formar a les categories inferiors del CF Palencia, on va debutar l'any 2009, quan l'equip jugava a Segona Divisió B. També va debutar en Copa del Rei el mateix 2009. Dues temporades més tard el club va descendir a Tercera, i la temporada 2012/13 gairebé no va començar per Canario, atès que va rebre autorització per partir del club per la situació econòmica; més tard, el club fou expulsat de la competició i va desaparèixer. Canario va fitxar pel CD Cristo Atlético de Tercera, de la mateixa ciutat de Palència, però el gener de 2013 va canviar d'equip en fitxar-lo l'Espanyol B.
Va estar a l'Espanyol B fins a l'estiu de 2014, i la temporada 2014/15 va jugar amb el CE l'Hospitalet. La temporada 2015/16 va fitxar pel Sestao River i l'estiu de 2016 va fitxar pel CD Ebro de Saragossa. El gener de 2017, mig any després d'haver fitxat per l'Ebro, va fitxar pel CD Toledo, on va estar fins a final de curs i va signar per una temporada més. Tot plegat en equips de Segona B.
Però el gener de 2018 va rebre oferta de l'Atlètic Balears, un club potent a la categoria que havia tengut uns resultats esportius molt dolents i havia d'evitar el descens. Canario va acceptar l'oferta i va contribuir a salvar la categoria dins el projecte de l'entrenador Manix Mandiola. La temporada 2018/19 fou molt més positiva, i Canario va ser un dels pilars de l'equip que va assolir el campionat del grup 3 i va estar a les portes de l'ascens a Segona A. L'estiu de 2019 va ser dels pocs que renovaren el contracte, però a l'agost va patir una lesió del lligament creuat amb previsió de no tornar fins a l'hivern. Arribat el mercat d'hivern i atès que Canario no s'havia recuperat com s'esperava, però conscients de l'estimació de l'afició envers el jugador, el club va decidir donar-lo de baixa per la temporada però renovar-lo per una temporada més, fins a l'estiu de 2021.
Després d'un bon final de temporada, el club i el jugador acordaren renovar el contracte fins a 2023.

## Referències

* 1 2 «Player profile». Transfermarkt. [Consulta: 29 febrer 2020].
* ↑ García, Helena «El Baleares refuerza la delantera con 'Canario'». Diario de Mallorca, 04-01-2018 [Consulta: 29 febrer 2020].
* ↑ Chacártegui, M «Canario se rompe y prácticamente dice adiós a la temporada». Diario de Mallorca, 20-08-2019 [Consulta: 29 febrer 2020].
* ↑ Fernández/Rosselló «Principio de acuerdo para la renovación de Canario». Última Hora, 19-01-2019 [Consulta: 29 febrer 2020].
* ↑ «Canario renova amb l'Atlètic Balears». IB3 Notícies, 26-04-2021 [Consulta: 4 maig 2021].
# Isabel Díez de la Lastra Barbadillo

Isabel Díez de la Lastra Barbadillo (Madrid, 23 de febrer de 1944 - Alacant, 8 d'octubre de 2011) fou una política espanyola, diputada per Alacant al Congrés dels Diputats en la VI i VII Legislatures.
Llicenciada en filosofia i lletres a la Universitat Complutense de Madrid, es va casar amb Manuel Montesinos, germà de Juan Antonio Montesinos García i es va establir a Alacant.
El 1977 es va afiliar a Alianza Popular, partit del que en fou presidenta de la secció alacantina entre 1983 i 1987. A les eleccions municipals espanyoles de 1983 fou elegida regidora del partit a l'ajuntament d'Alacant, i en fou tinent d'alcalde, responsable d'urbanisme i portaveu del grup municipal fins a 1996. Aquest any renuncià a la regidoria quan fou escollida diputada per la província d'Alacant a les eleccions generals espanyoles de 1996 i 2000. Ha estat vicepresidenta Primera de la Comissió de Medi ambient (2003-2004) i vicepresidenta Segona de la Comissió Mixta dels Drets de la Dona (2000-2003).

## Referències

* ↑ Javier Paniagua Fuentes y J.A. Piqueras. Diccionario Biográfico de Políticos Valencianos, 1810- 2005. València: Institut Alfons el Magnànim, 2005, p.179. ISBN 9788495484802.
* ↑ Fitxa del Congrés dels Diputats, VII Legislatura